የሀገራችን ከተሞች ዘርፈ ብዙ ለውጦችን እያስመዘገቡ ነው – ፕሬዝዳንት ሙላቱ
 የሀገራችን ከተሞች ዘርፈ ብዙ ለውጦችን በየመስኩ እያስመዘገቡ እንደሚገኙ የኢፌዲሪ ፕሬዝዳንት ዶክተር ሙላቱ ተሾመ አስታወቁ ።ስድስተኛው የኢትዮጵያ ከተሞች ፎረም ዛሬ በድሬደዋ ከተማ መከበር በጀመረበት ስነ-ስርዓት ላይ ፕሬዝዳንቱ እንዳሉት በአሁኑ ወቅት የሀገራችን ከተሞች የአገልግሎት ፤ የንግድና የኢንዱስትሪ ማዕከላት ወደ መሆን ተሸጋግረዋል።ከተሞች እያስመዘገቡት ላለው ለዚህ ዕድገት ሀገራችን የተከተለችው ልማታዊ ዴሞክራሲያዊ የዕድገት አማራጭ ከፍተኛውን አስተዋጽኦ ማበርከቱንም ጠቁመዋል።በቀጣይም በማኑፋክቸሪንግ ዘርፍ ለሚሰማሩ ባለሃብቶች ምቹ መደላድልን በመፍጠር የሀገራችንን ህዳሴ እውን ለማድረግ የተጀመረውን ጥረት ማጠናከር እንደሚገባ አሳስበዋል።የከተማ ልማት ፤ ቤቶችና ኮንስትራክሽን ሚኒስትር አቶ መኩሪያ ሃይሌ በበኩላቸው በ2006 ዓመት ምህረት በከተማ ላሉ 1 ሚሊየን 500 ሺ ዜጎች በኮንስትራክሽን ፤ በከተማ ግብርና እና በንግድ ዘርፎች የስራ ዕድል እንደተፈጠረ ተናግረዋል።በመንግስት ግዙፍ ፕሮጀክቶችም 1 ሚሊየን 127 ሺ ዜጎች የስራ ዕድል በዓመቱ ማግኘታቸውን የጠቀሱት ሚኒስትሩ 1 ሚሊየን 500 ሺ የሚሆኑ አንቀሳቃሾች መፈጠራቸውንም አስታውቀዋል።12 ቢሊየን ብር ግምት ያለው የገበያ ትስስር በመፍጠር 12 ሚሊየን ዶላር የውጪ ምንዛሪ በጥቃቅንና አነስተኛ ተቋማት አማካይነት መገኘቱንም አቶ መኩሪያ ገልጸዋል።ሚኒስትሩ ጨምረው እንደገለጹት በሁሉም ክልሎችና የከተማ አስተዳደሮች 16 ሺ ሄክታር መሬት ለልማት ዝግጁ እንዲሆን ተደርጓል።የተቀናጀ የቤቶች ልማት ፕሮግራምን በተመለከተም በ2003 እና በ2004 ዓ ም በአዲስ አበባ የተጀመሩ ከ71 ሺ በላይ የ20/80 ቤቶች ግንባታ በአሁኑ ወቅት ከ90 በመቶ በላይ ደርሷል ብለዋል።በተመሳሳይ በከተማዋ 24 ሺ 288 የሆኑ የ10/90 ቤቶች ግንባታም በአሁኑ ወቅት ከ70 በመቶ በላይ መድረሱን ሚኒስትሩ አቶ መኩሪያ ሃይሌ አክለው ተናግረዋል።ስድስተኛው የኢትዮጵያ ከተሞች ፎረም ሀገራችን ለአምስተኛ ጊዜ ሠላማዊ ፤ ዴሞክራሲያዊና ፍትሃዊ ምርጫ ለማካሄድ እየተዘጋጀች ባለችበት ወቅት የሚከበር መሆኑ መሆኑ ለየት እንደሚያደርገው የተናገሩት ደግሞ የድሬደዋ ከተማ አስተዳደር ከንቲባ አቶ አሰድ ዚያድ ናቸው።ስድስተኛው የኢትዮጵያ ከተሞች ፎረም ዛሬ በድሬደዋ ከተማ መከበር የጀመረው “ከተሞቻችን የኢንተርፕራይዞች ልማት ማዕከላት በመሆን የኢትዮጵያን ህዳሴ ያሳካሉ” በሚል መሪ ቃል እንደሆነ ዋልታ ኢንፎርሜሽን ማዕከል ዘግቧል።